Source: https://beta.e-justice.europa.eu/353/HR/european_payment_order?SWEDEN&clang=sk
Timestamp: 2020-02-19 22:37:39+00:00
Document Index: 14320251

Matched Legal Cases: ['§ 2', 'súd ', '§ 13', 'súd ', '§ 4', '§ 10']

Žiadosti o európsky platobný rozkaz podané vo Švédsku preskúmava švédsky Úrad pre výkon súdnych rozhodnutí (Kronofogdemyndigheten) (§ 2 zákona o európskom konaní o platobnom rozkaze).
Žiadosti o revíziu preskúmava odvolací súd (hovrätt) (§ 13 zákona o európskom konaní o platobnom rozkaze). Ak sa žiadosti vyhovie, odvolací súd zároveň rozhodne, že švédsky Úrad pre výkon súdnych rozhodnutí ju opätovne prehodnotí.
Ak sa chcete dozvedieť viac informácií o týchto záležitostiach, kontaktujte, prosím, švédsky Úrad pre výkon súdnych rozhodnutí (www.kronofogden.se)
Žiadosti o európske konanie o platobnom rozkaze musia byť v zásade podané v listinnej forme. Švédsky Úrad pre výkon súdnych rozhodnutí môže rozhodnúť, že žiadosti musia byť podané tak, aby sa umožnilo automatické spracovanie údajov (§ 4 nariadenia o európskom konaní o platobnom rozkaze).
V žiadostiach o vykonávanie európskych platobných rozkazov vo Švédsku, ktoré boli v inom členskom štáte vyhlásené za vykonateľné, musí byť platobný rozkaz preložený do švédskeho alebo anglického jazyka (§ 10 nariadenia o európskom konaní o platobnom rozkaze).
Posledná aktualizácia: 16/02/2016